Hvad er ansigtsgenkendelse?

Ansigtsgenkendelse er en biometrisk metode til at identificere en bestemt person ud fra et billede.

Ligesom et fingeraftryk udgør placeringen af - og formen på - kæbe, øjne, ører, kinder et unikt ansigt, som kan bruges til at identificere personer.

Det kan bruges til at sammenligne med milliarder af andre billeder af ansigter, hvorefter en computer kan finde frem til dén person, der har det største sammenfald med det ansigt, du leder efter.

Den sammenligning er mulig på grund af den hastige udvikling i kunstig intelligens, som du kan læse mere om her.

Du bruger formentligt allerede ansigtsgenkendelse i din dagligdag. Mange nyere smartphones bruger ansigtsgenkendelse til at låse telefonen op, ligesom Facebook hjælper dig med at 'tagge' venner ved hjælp af teknologien.

I Københavns Lufthavn bruges ansigtsgenkendelse til at tjekke, at du faktisk også er den person, som der står i dit pas.